**ΠΑΝΕΛΛΗΝΙΟΣ ΣΥΝΔΕΣΜΟΣ GREEK ASSOCIATION OF**

**ΙΑΤΡΙΚΩΝ ΔΙΑΓΝΩΣΤΙΚΩΝ ΚΕΝΤΡΩΝ MEDICAL DIAGNOSTIC CENTERS**

Πανεπιστημίου 58, 10678 Αθήνα 58 Panepistimiou str.,10678 Athens-Greece

Τηλ: 2103306487 Fax:2103306459 Tel:++302103306487 Fax:++302103306459

Site : [www.pasidik.gr](http://www.pasidik.gr) E-mail : [pasidik@otenet.gr](mailto:pasidik@otenet.gr)

Αθήνα, 23/05/2017

**Μεταρρύθμιση της Πρωτοβάθμιας Φροντίδας Υγείας**

Το αξίωμα στην παροχή υπηρεσιών υγείας, η θεμελιώδης αρχή δηλαδή, είναι ότι κάθε σοβαρό και υπεύθυνο κράτος, οφείλει, έχει υποχρέωση, να φροντίζει να απολαμβάνουν οι πολίτες του το πολυτιμότερο αγαθό της ζωής, που είναι η διασφάλιση της υγείας τους και η διατήρηση της.

Μετά από την παραδοχή αυτής της βασικής και αδιαπραγμάτευτης αρχής, πρέπει να βρούμε το σύστημα εκείνο το οποίο θα υπηρετεί αφενός μεν αυτήν την αρχή, αλλά αφετέρου θα σέβεται και τους κόπους, βλέπε φόρους, των πολιτών που απαρτίζουν αυτήν την κοινωνία - κράτος.

Δύο είναι οι βασικοί κανόνες που πρέπει να υπηρετεί το προτεινόμενο σύστημα υγείας :

α) Ελεύθερη επιλογή ιατρού και εργαστηρίου και

β) Ακριβής υπολογισμός κόστους - οφέλους, δηλαδή λεπτομερής και αξιόπιστη μέτρηση του κόστους των προτάσεων και της ωφέλειας που θα έχει η κοινωνία από την εφαρμογή τους.

Από την άλλη μεριά πρέπει να γίνει ξεκάθαρο και απόλυτα κατανοητό από όλους, ότι οι ιδιωτικές μονάδες παροχής Π.Φ.Υ. στην ουσία είναι δημόσιες υπηρεσίες, αφού συμβάλλονται με κρατικούς φορείς και αποζημιώνονται με τιμές που καθορίζει το κράτος, οι οποίες στη σημερινή πραγματικότητα είναι εξαιρετικά υποτιμημένες, ενώ αντιθέτως παρέχουν ποιοτικότερες υπηρεσίες υγείας απ’ αυτές που παρέχονται στις κρατικές δομές, με άμεση εξυπηρέτηση του πολίτη, σε αξιοπρεπείς υποδομές και με ταχύτατη παράδοση αξιόπιστων αποτελεσμάτων.

Επιπλέον, πρέπει να αναδειχθεί το γεγονός ότι αυτές οι ποιοτικές υπηρεσίες υγείας που παρέχονται από τις ιδιωτικές μονάδες Π.Φ.Υ., κοστίζουν στο κράτος, άρα στο φορολογούμενο πολίτη, δύο με τρείς φορές λιγότερο απ’ ότι κοστίζουν στις δυσκίνητες, δυσλειτουργικές και με κατά πολύ χειρότερα ποιοτικά χαρακτηριστικά κρατικές υποδομές.

Σ’ αυτόν τον ευλογημένο τόπο, οι διάφορες ιδεοληψίες, οι συμπλεγματικές νοοτροπίες και οι ιδιοτελείς πολιτικές και οικονομικές σκοπιμότητες, δεν έχουν επιτρέψει μέχρι σήμερα να αναδειχθούν και να εφαρμοστούν ακόμη και τα αυτονόητα, τα οποία θα ωφελούσαν πραγματικά το κοινωνικό σύνολο, μολονότι η ρητορεία κάποιων, με απύθμενη υποκρισία, προσπαθεί να πείσει ότι αγωνίζεται γι΄ αυτόν ακριβώς τον λόγο, δηλαδή την ωφέλεια του κοινωνικού συνόλου και ιδιαίτερα των αδύναμων και ασθενέστερων (κοινωνικά και οικονομικά) στρωμάτων του λαού μας.

Η ουσία του όλου θέματος που αφορά τη σωστή λειτουργία της Π.Φ.Υ. όπως και κάθε άλλης δραστηριότητας, βρίσκεται στην βελτίωση του συστήματος μέσω του **υγιούς ανταγωνισμού,** ο οποίος είναι η κινητήριος δύναμη της ανάπτυξης και της προόδου και ο οποίος πηγάζει από την **ελευθερία της ατομικής πρωτοβουλίας,** ελευθερία σκέψης και δράσης μέσα σ’ ένα πλαίσιο κανόνων που ισχύουν για όλους ανεξαιρέτως.

Με κεντρικό πυρήνα αυτή την αδιαμφισβήτητη αλήθεια, **την κινητήριο δύναμη της βελτίωσης κάθε συστήματος μέσω του υγιούς ανταγωνισμού,** μπορούμε να οργανώσουμε και να λειτουργήσουμε την Πρωτοβάθμια Φροντίδα Υγείας στη χώρα μας, η οποία είναι ο κεντρικός πυλώνας κάθε Εθνικού Συστήματος Υγείας.

Αυτό το σύστημα υγείας οφείλει να είναι απλό, αποτελεσματικό, χρήσιμο και να στοχεύει κατά πρώτο λόγο στην πρόληψη της διατάραξης της υγείας των πολιτών και κατά δεύτερο λόγο στην αποκατάσταση της υγείας όταν αυτή διασαλευτεί, δηλαδή στην διάγνωση της βλάβης και στην σωστή θεραπεία.

Δεν μπορεί να υπάρξει λειτουργικό και αξιόπιστο Εθνικό Σύστημα Υγείας, όταν δεν είναι σωστά σχεδιασμένη και άρτια οργανωμένη η Πρωτοβάθμια Φροντίδα Υγείας, γεγονός που δεν συμβαίνει στο προτεινόμενο σχέδιο νόμου για την Μεταρρύθμιση της Π.Φ.Υ..

Και όταν μιλάμε για Εθνικό Σύστημα Υγείας, αναφερόμαστε στη συνεργασία Δημόσιου και Ιδιωτικού τομέα υγείας, όπου ο ένας συμπληρώνει και καλύπτει τον άλλο, με τελικό αποτέλεσμα την ωφέλεια που έχουν το κράτος και η κοινωνία των πολιτών, σε όλα τα επίπεδα.

Δρ Γεώργιος Βουγιούκας

Πρόεδρος ΠΑ.Σ.Ι.ΔΙ.Κ.